27.6.2023
MT
Il-Ġurnal Uffiċjali tal-Unjoni Ewropea
C 225/3
Daħla Is-sena 2022 kienet ikkaratterizzata minn għadd ta’ bidliet importanti peress li l-Kumitat ta’ Sorveljanza ġġedded kompletament f’żewġ stadji wara d-Deċiżjoni tat-28 ta’ Marzu 2022 tal-Parlament Ewropew, tal-Kunsill u tal-Kummissjoni, li taħtar il-membri l-ġodda tal-Kumitat ta’ Sorveljanza tal-OLAF.
L-ewwel żewġ membri ħadu l-kariga fit-28 ta’ Marzu, u t-tlieta l-oħra fit-23 ta’ Settembru.
Ir-riżenja f’Awwissu ta’ wieħed mill-ewwel żewġ membri maħturin ġodda kienet tfisser ukoll il-ħatra ta’ membru ġdid skont il-proċedura stabbilita fl-Artikolu 15, il-paragrafu 2 tar-Regolament dwar l-OLAF.
Dawn il-bidliet affettwaw il-ħidma tal-Kumitat li setgħet tibda biss f’Settembru meta l-Kumitat finalment tlaqqa’ fl-istruttura l-ġdida tiegħu.
Fl-istess ħin, f’Mejju, il-Kummissjoni pproċediet għall-ħatra tal-ewwel Kontrollur tal-garanziji proċedurali.
Din hija funzjoni kompletament ġdida stabbilita mir-Regolament emendat dwar l-OLAF.
Il-Kontrollur jeżamina b’indipendenza sħiħa l-ilmenti ppreżentati minn “persuni kkonċernati” rigward il-konformità tal-OLAF mal-garanziji proċedurali, id-drittijiet fundamentali u r-regoli applikabbli għall-investigazzjonijiet, u biex jagħmel dan il-Kontrollur jiddependi fuq l-appoġġ legali u amministrattiv ipprovdut mis-Segretarjat tal-Kumitat ta’ Sorveljanza.
Il-Kumitat huwa sodisfatt bil-ħatra tal-Kontrollur il-ġdid tal-garanziji proċedurali peress li dan se jkompli jżid it-trasparenza u r-responsabbiltà tal-OLAF.
Minkejja dan, il-Kumitat jemmen ukoll li issa aktar minn qatt qabel hemm ħtieġa urġenti għal żieda fir-riżorsi umani għas-Segretarjat minħabba l-kompiti addizzjonali ta’ appoġġ amministrattiv u legali li ġew fdati lilu.
Minkejja l-effetti li t-tiġdid tal-Kumitat kellu fuq l-attivitajiet tiegħu, il-Kumitat iffoka l-attenzjoni tiegħu fuq il-pjan ta’ ħidma għas-sena li ġejja, u fuq ir-rieżami li jmiss mill-OLAF tal-Linji Gwida tiegħu dwar il-Proċeduri ta’ Investigazzjoni (Guidelines on Investigation Procedures, GIPs) li għalihom il-Kumitat se jkollu joħroġ Opinjoni fl-2023.
Din hija kwistjoni importanti ħafna peress li tolqot il-qofol tal-metodi ta’ ħidma u investigattivi tal-OLAF.
Fl-istess ħin, wara li fl-aħħar ta’ Settembru rċieva mingħand il-Kontrollur l-abbozz tad-dispożizzjonijiet ta’ implimentazzjoni għat-trattament tal-ilmenti għall-finijiet tal-fażi ta’ konsultazzjoni prevista fl-Artikolu 9b(11) tar-Regolament dwar l-OLAF, il-Kumitat eżamina fid-dettall dawn id-dispożizzjonijiet il-ġodda, u sal-aħħar ta’ Ottubru huwa ta lill-Kontrollur l-osservazzjonijiet u l-kummenti tiegħu.
Dawn tqiesu u ġew riflessi fid-dispożizzjonijiet ta’ implimentazzjoni li ġew adottati mill-Kontrollur fis-16 ta’ Novembru 2022.
F’Novembru, il-Kumitat adotta wkoll l-Opinjoni 1/2022 tiegħu dwar l-abbozz preliminari tal-baġit tal-OLAF (“APB”) għall-2023.
Bħal fis-snin preċedenti, il-Kumitat jesprimi t-tħassib kontinwu tiegħu dwar ir-riżorsi umani li qed jonqsu tal-OLAF.
Għall-Kumitat, it-tnaqqis sinifikanti fil-persunal tal-OLAF jista’ jċaħħad lill-OLAF milli jkompli jimpjega persunal speċjalizzat u bi kwalifiki għoljin li huwa meħtieġ għat-twettiq tal-kompiti tiegħu, inkluża l-ħtieġa li jiġu stabbiliti u pprovduti mekkaniżmi ta’ kontroll xierqa fir-rigward tal-użu tal-fondi tal-Faċilità għall-Irkupru u r-Reżiljenza.
Bħala kumment finali, nixtieq, f’isem il-membri, nirringrazzja lid-Direttur Ġenerali tal-OLAF għall-approċċ miftuħ u kostruttiv tiegħu u għall-iskambji mal-Kumitat, u nixtieq nirrikonoxxi wkoll l-appoġġ siewi li l-membri tas-Segretarjat, li jaġixxu taħt il-ġestjoni tal-Kap tiegħu, taw lill-Kumitat.
Dušan STERLE President tal-Kumitat ta’ Sorveljanza